b"\n_START_ARTICLE_\nStruma\n_START_PARAGRAPH_\nStruma er en forst\xc3\xb8rret skjoldbruskkirtel (gl. thyreoidea), der ses som en udbuling p\xc3\xa5 forsiden af halsen under strubehovedet (larynx)._NEWLINE_St\xc3\xb8rrelsen af skjoldbruskkirtelen varierer med \xc3\xa5rstiden s\xc3\xa5ledes, at den er st\xc3\xb8rre om vinteren, og hos kvinder varierer den med menstruationscyklus og vokser under graviditet._NEWLINE_Generel jodmangel medf\xc3\xb8rer struma, og i omr\xc3\xa5der med lavt indhold af jod ses et for\xc3\xb8get antal af strumatilf\xc3\xa6lde. Hvis mere end 10% af befolkningen i et omr\xc3\xa5de har struma, taler man om endemisk struma._NEWLINE_Af bekymring for om befolkningen f\xc3\xa5r d\xc3\xa6kket sit behov for jod, er det normen i mange lande at tils\xc3\xa6tte jod til f.eks husholdningssalt eller drikkevand._NEWLINE_I Danmark begyndte man derfor at tils\xc3\xa6tte jod til husholdningssalt i 1920'erne. Som eneste land i verden blev jodtils\xc3\xa6tningen forbudt igen i Danmark i 1975, med et antal indirekte for\xc3\xa5rsagede d\xc3\xb8dsfald og mange un\xc3\xb8dvendige tilf\xc3\xa6lde af sygdommen struma til f\xc3\xb8lge._NEWLINE_I 1996 led omkring 220.000 personer i Danmark af struma, hvoraf et st\xc3\xb8rre antal skyldtes jodmangel. Efter kritik fra WHO blev forbuddet oph\xc3\xa6vet i 1997. I \xc3\xa5r 2000 blev det obligatorisk at tils\xc3\xa6tte jod til salt i Danmark. Center for Forebyggelse af Struma og Stofskiftesygdommes unders\xc3\xb8gelse af effekten jodberigelse viser et dramatisk fald i forekomsten af struma i forhold til \xc3\xa5r 2000; blandt 40-45 \xc3\xa5rige kvinder er faldet fra 30% til 18\xc2\xa0% i 2008, en reduktion p\xc3\xa5 40% (12\xc2\xa0%-point af 30)._NEWLINE_I Danmark tilf\xc3\xb8res der nu igen jod til husholdningssalt, 1,3 mg/100 g (13 \xc2\xb5g/g), for at forebygge struma, og antallet af strumatilf\xc3\xa6lde faldt derefter dramatisk. _NEWLINE_Gr\xc3\xb8ntsager af Korsblomst-familien (cruciferae) som k\xc3\xa5l, broccoli og radise indeholder stoffer, der har en svag h\xc3\xa6mmende virkning p\xc3\xa5 skjoldbruskkirtelen, og dermed kan v\xc3\xa6re medvirkende til udvikling af struma._NEWLINE_Unders\xc3\xb8gelser har dog ikke vist nogen negativ effekt ved normale m\xc3\xa6ngder (150 g om dagen)._NEWLINE_De samme gr\xc3\xb8ntsager menes at virke forebyggende p\xc3\xa5 nogle kr\xc3\xa6fttyper."